Nkwe in Smith se plek aangestelEnoch Nkwe het die Mzansi Superliga saam met die Jozi Stars gewen. Foto: Krieket Suid-Afrika. Enoch Nkwe, die voormalige Protea-hulpafrigter, is as Krieket Suid-Afrika (KSA) se nuwe direkteur van krieket aangestel. Die nasionale krieketbeheerliggaam het vandag die nuus bevestig. Die 39-jarige Nkwe, wat in 42 meerdaagse krieketwedstryde en 38 eendagkragmetings vir Gauteng gespeel het, sal Graeme Smith se skoene volstaan nadat die voormalige Protea-kaptein nie weer aansoek vir die pos gedoen het nie. Nkwe het ’n goeie krieketbrein en hy het al voorheen sukses as afrigter geproe. Hy het onder meer die 2018-weergawe van die plaaslike Mzansi-liga gewen, terwyl hy ook die vierdagreeks saam met die Gauteng-franchise beklink het. In sy hoedanigheid as tydelike nasionale afrigter was hy egter aan die stuur van die Proteas se rampspoedige toer na Indië in 2019 voordat Mark Boucher die pos as hoofafrigter gekry het. Nkwe is as die Proteas se hulpafrigter aangewys totdat hy verlede jaar uit dié amp bedank het; meningsverskille met Boucher was glo die rede vir dié besluit. Cricinfo het destyds berig dat die twee afrigters se persoonlikhede nie versoenbaar is nie en dat Boucher se sterk afrigtersteenwoordigheid Nkwe uitgesluit laat voel het. Daarbenewens wou die hulpafrigter glo ’n kleiner rol tydens oefensessies speel en meer by die tegniese deel van die spel betrokke raak. Nkwe het egter dadelik aangedui dat hy nie van plan is om teen Boucher in KSA se beplande dissiplinêre verhoor teen die oudpaaltjiewagter te getuig nie. Alle klagtes is later teen Boucher laat vaar, terwyl die krieketbeheerliggaam ook bevestig het dat hy tot die afrigter se regskoste sal bydra. Die Proteas speel van 19 Julie teen Engeland. Cricket South Africa (CSA) is pleased to announce the appointment of four successful candidates who will form part of the organization’s dynamic Executive team. View the appointments here ???? https://t.co/0YF1ogRYtO#BePartOfIt pic.twitter.com/9s6xunDiom — Cricket South Africa (@OfficialCSA) June 30, 2022